SKRIFTLIG FORESPØRGSEL E-2487/02

af Rosa Miguélez Ramos (PSE) til Kommissionen

(6. september 2002)

Om: Fangst af tobis

Ofte ser Kommissionen sig nødsaget til uden tilstrækkeligt videnskabeligt grundlag at indføre og foreslå foranstaltninger vedrørende fangstmulighederne. Vores uvidenhed om havet er større end vores viden, især når det gælder forholdet mellem de forskellige arter. F.eks., hævdes det, at den beskedne forekomst af bestemte arter som torsk og kuller i stedet for overfiskning af disse snarere skyldes industrifartøjers massive fangst af fisk med henblik på fremstilling af fiskemel. Tobisen er fødeemne for de nævnte arter.

Således kan den fornyede forekomst af kuller på fangstpladserne i Nordsøen ifølge sektoren snarere skyldes tobisens genopdukken, idet de danske industritrawlere har fået forbud mod at fiske i området ved Wee Bankie. Det britiske havforskningsinstitut forklarer den øgede kullerbestand med, at fiskeriindsatsen er blevet begrænset.

Har Kommissionen undersøgt forholdet mellem de to arter? Hvilke konklusioner er den nået frem til? Mener Kommissionen ikke, at bortset fra overfiskning er det vilkårlig fangst af arter, der ikke sælges til konsum som f.eks. tobis, der er årsagen til brud på fødekæden og begrænsningen af bestanden af andre arter som torsk og kuller, idet de berøves deres føde?

Svar afgivet på Kommissionens vegne af Franz Fischler

(16. oktober 2002)

De videnskabelige eksperters aktuelle holdning er, at faldet i torske- og kullerbestandene (samt i andre fiskebestande) skyldes overfiskning af disse arter.

Andre ikke-videnskabelige sektorer hævder imidlertid, at dette fald muligvis skyldes en reduktion af fødeemner for disse arter som følge af industrifiskeri efter tobis.

Sidstnævnte holdning er svær at støtte, først og fremmest fordi et fald i væksten af prædatorer (torsk, kuller osv.) ville være at forvente, og man ikke har konstateret et sådant fald. For det andet viser videnskabelige vurderinger af tobisbestanden i Nordsøen foretaget af Det Internationale Havundersøgelsesråd (ICES), at tobis for tiden ikke er udsat for overfiskeri, men derimod findes i rigelig mængde.

Forbuddet mod at fiske tobis i området ved Wee Bankie skyldtes ikke et hensyn til torske- og kullerbestandenes størrelser, men derimod en bekymring for visse havfuglearters ynglesucces, som i yngleperioden afhænger af tobis, der udgør føde for såvel havfuglene som deres unger efter udklækning.

Det er diskutabelt og sandsynligvis uforsvarligt at fastholde, at enten dette forbud eller andre begrænsninger af fiskeriindsatsen er forklaringen på den seneste vækst i kullerbestanden i Nordsøen. Mængderne af unge kuller varierer betydeligt fra år til år. Bestanden er for nylig vokset som følge af en stor årgang af kuller i 1999, hvorimod de umiddelbare udsigter for kuller ser dårlige ud, eftersom de kommende årgange, dvs. 2000 og sandsynligvis 2001, videnskabeligt vurderes til at blive små eller meget små. Ydermere må man ikke glemme, at kuller holder til i hele den nordlige del af Nordsøen, hvoraf størsteparten ikke er omfattet af et forbud mod fiskeri efter tobis.

Kommissionen fortsætter dog med at overvåge konsekvenserne af industrifiskeri og har for nylig anmodet Det Internationale Havundersøgelsesråd om at undersøge dette fiskeris indvirkning på økosystemet.